Line Barfod (EL), 2008-05-09:
I Enhedslisten støtter vi forslaget.
Vi synes, det er en god idé at komme i gang med at diskutere og indhente erfaringer.
Jeg er enig med fru Lone Dybkjær i, at der er mange ting, vi godt kan komme i gang med at se på, også selv om rapporten fra Sverige først kommer i 2010.
Der er også meget, som er væsentligt at få undersøgt nærmere og få set på.
Der er jo for nylig kommet en stor rapport fra Socialforskningsinstituttet, som glimrende opsummerer en lang række af de undersøgelser og den viden, som vi har på området, men der er brug for mere viden.
Hr. Tom Behnke var meget rigtigt inde på, at det er væsentligt, at vi husker, at det ikke kun er kvinder, der er i prostitution, men at der også er mange mænd, og at vi får undersøgt noget mere, hvad det er, der er baggrunden for det.
Nogle af de undersøgelser, vi har fået i Danmark, tyder på, at der flere unge mænd end unge kvinder i prostitution.
Også når vi skal vurdere, hvad det er for en indsats, vi skal komme med, er det vigtigt at tage det med ind i vores overvejelser.
Så der er mange ting, der er brug for at se nærmere på og diskutere.
I Enhedslisten er det jo også noget, vi har diskuteret meget intensivt, og det, vi er nået frem til, er, at vi ikke mener, at vi skal følge eksemplet fra de lande, der har legaliseret prostitution som f.eks. Holland.
Det mener vi er den helt forkerte vej at gå, men vi mener også, der er problemer med den vej, som Sverige er gået.
Vi mener, at vi er nødt til at finde en særlig dansk model, og at det er nødvendigt at sikre, at der er en lang række sociale tiltag, som er på plads, før man går til at kriminalisere kunderne.
Vi mener, at det er rigtig vigtigt, at vi ikke laver en kriminalisering, som risikerer at gøre det værre for de mennesker, vi ønsker at hjælpe, de mennesker, der er ude i prostitution.
Derfor er det for os afgørende, at man gør en stor social indsats; at vi sikrer, at alle har nok penge at leve for, så der ikke er nogen, der af økonomisk nød vælger at komme ind i prostitution; at vi er sikre på, at hvis folk ønsker at komme ud af prostitution, er der den nødvendige hjælp og støtte til det, og at der så ikke er nogen risiko for at komme i fængsel for socialt bedrageri eller lignende.
Vi mener, der er rigtig mange ting, der skal være på plads, så vi sikrer, at vi ikke bare skaber større problemer, sådan som vi har set det på narkoområdet, hvor den indsats, man har lavet med kriminalisering, jo i høj grad har ført til, at de mennesker, der var ude i narkomisbrug, har fået det endnu sværere på grund af indsatsen, som jo egentlig havde til formål at hjælpe dem.
Så er der den del, der handler om menneskehandel, hvor jeg altså synes, det er et problem, at regeringen og Dansk Folkeparti er meget optaget af at gå ud og sige: hårdere straf, mere politi, når det drejer sig om, hvad danske mennesker er udsat for.
Vi har nogle tal fra regeringen, der viser, at det altså er omkring 250 udenlandske kvinder, der er ofre for menneskehandel.
Hvis de bare har én kunde om dagen hver, er det altså 250 voldtægter om dagen.
Det kræver en helt anden type indsats end den, man har i dag, som man er nødt til at sætte ind med.
Her er 33 politifolk på årsplan altså ikke nok.
Det er heller ikke nok,
at vi hjælper kvinderne i ganske kort tid og derefter sender dem ud af landet igen med stor risiko for, at de igen bliver handlet og ofre for menneskehandel.
Der er behov for, at vi går ind og giver dem ordentligt ophold og hjælp - det, som dagbladet B.T. også fører en stor kampagne for i øjeblikket.
Det kunne forhåbentlig også få flere ofre til at komme at anmelde deres bagmænd og være villige til at vidne imod dem, hvis de vidste, at der ville blive taget ordentlig hånd om dem, at de fik ordentlig hjælp, og at de havde mulighed for at få sig et andet liv og ikke risikere at blive sendt tilbage, heller ikke blive sendt tilbage til deres familie.
Nogle gange er det faktisk deres familie, der har været med til at sælge dem, eller deres familie, der er blevet truet af bagmændene med, at de bliver slået ihjel eller gennemtævet, hvis ikke kvinden bliver i prostitution og bliver ved med at tjene penge til bagmændene.
Der er brug for, at vi på en helt anden måde tager hånd om de her ofre.
Det er i Danmark, de er udsat for voldtægt, og derfor har vi et ansvar for at hjælpe dem.
Så jeg mener, at der i den grad brug for, at regeringen og Dansk Folkeparti tager det her problem en del mere alvorligt, end man har gjort hidtil.